Crash Bandicoot

**Crash Bandicoot** naslovni je lik i glavni protagonist istoimenog serijala. On je istočni prugasti jazavičar koji živi na otoku N. Sanityju. Njega je zarobio i genetski mutirao dr. Neo Cortex, njegov uobičajeni vrhovni neprijatelj kojega tijekom svojih pustolovina uvijek porazi kako bi održao mir na otoku. Crasha često prate duh čuvar Aku Aku, mlađa sestra Coco Bandicoot i njihov posvojeni brat Crunch Bandicoot.

## Nastanak

Crasha su izvorno oblikovali Charles Zembillas i Jason Rubin, a njegovo izvorno ime bilo je „Willy the Wombat” (Vombat Willy, nadimačko „Willie”). Nakon što je Universal Interactive Studios odbio nagovore da se liku dodijeli ime „prikladno za obitelj”, kao što su „Wez”, „Wuzzles” ili „Wizzie the Wombat”, Naughty Dog ga je odlučio nazvati „Crash” prema njegovoj sklonosti razbijanju kutija, pa je s time izmijenio vrste nekolicini likova kako bi bili prilagođeni Crashovu nedavno odlučenom imenu.

Na kraju su vrstu lika Pinstripea (i njegove bande) promijenili iz jazavičara u potoroa, a Crashovu iz vombata u jazavičara, premda nijednomu nisu mijenjali izgled.

## Osobine

### Osobnost

Naughty Dog je jednom spomenuo kako je razvio Crasha kao lika koji je istodobno „glup, ali odvažan” te kako ga je mogao dobro prikazati. Međutim, izvorno je dobio ulogu nijemog protagonista i tako je slabo izražavao svoju osobnost ili mišljenja (zbog čega se Jason Rubin, kao razvijatelj osobine, kasnije žalio), iako su u kasnijim igrama ona igrala veću ulogu.

Crashovu osobnost je teško odrediti, a ponekad varira od igre do igre. Uvijek se kroz serijal pokazao spremnim pomoći i vrlo je pažljiv prema drugima. Ali sve u svemu, on ima prilično otkačenu, karikaturalnu osobnost: jednostavno rečeno, on je tornado. Njegovo dementno ponašanje zapravo je prošireno na stvarni sadizam/mazohizam u igri *Crash Tag Team Racing*, u kojoj je uživao u mučenju nevinih životinja, dronova u parku, pa čak i samoga sebe. No unatoč tomu, Crash je obično ljubazan i opušten. Nije poznat po svojoj ljutnji; rijetko iskazuje veliki prijezir čak i prema svojim najvećim neprijateljima. Izgleda kako je prijetnja prema njegovoj sestri Coco jedna od rijetkih situacija koje u njemu izazivaju agresivnost. Vrlo je zaštitnički nastrojen prema voću wumpe, svojoj omiljenoj hrani.

Vrlo je emotivan lik koji se brzo nasmije i zaplače. Iako voli opasnosti, ima neustrašivu narav i voli dobru borbu, radije se opušta na suncu i rijetko namjerno traži nevolje. U igrama Radical Entertainmenta, na Crunchovo nezadovoljstvo i Cocoinu nasmijanost, Crash je sklon nepristojnim navikama kao što su podrigivanje ili češanje stražnjice. Također se lako dekoncentrira, kako je vidljivo u scenama *Twinsanityja* kada mora uhvatiti Cortexa u igri povjerenja. Prilično je nesvjestan svoje okoline, no to bi moglo biti zbog njegove nijemosti. Kao što je prikazano u *Crash Tag Team Racingu*, Crash djeluje pomalo impulzivno: kao što je prikazano u *Die-o-Rami*, Crash svojom vrtnjom udara o stablo koje zatim pada na njega, stoji na ogradi ispred velikih zupčanika, itd.

Crashova razina inteligencije bila je upitna zbog njegove nijemosti, a Aku Aku je čak komentirao da oštećenje mozga „*nije velika opasnost za Crasha*”, a često ga se smatra glupim ili tupoglavim. Međutim, ovo je možda poruga, pogotovo jer se pokazalo kako je dovoljno pametan da spriječi Cortexove pokušaje da ga se riješi u *Twinsanityju* i da je u prošlosti mogao nadmudriti razne šefove daleko moćnije od njega, poput tigra Tinyja ili N. Tropyja, ili da vozi razna vozila poput džipova, motocikala, automobila i zrakoplova. Stvari koje ga naizgled čine glupim najbolje se mogu pripisati njegovoj očito impulzivnoj naravi. Čini se kako mu njegova nijemost nikada ne stvara probleme, budući kako ga Aku Aku i Coco ionako mogu razumijeti. Njegov osjećaj za dobro i loše je također netaknut, kako pomaže onima kojima je pomoć potrebna.

### Izgled

Crash se općenito pojavljuje kao narančasti čovjekoliki jazavičar s crnim nosom, gustim obrvama, zelenim očima i crvenkasto-smeđom kosom u stilu tipične irokeške frizure. Ima žuto-narančastu boju trbuha i njušku boje breskve, dok su mu u nekim nastavcima trbuh i njuška zajedno bili bjelkaste boje breskve (uključujući i mrlje na njegovim leđima). Uglavnom nosi plave traperice (u *Twinsanityju* su im dodani štitnici za koljeno) ili kratke hlače s vezicama, bokserice s crvenim srcima (bijele ili ružičaste, ovisno o igri), te visoke tenisice s bijelim potplatima i vezicama. Po potrebi nosi drugu odjeću, poput ronilačkog odijela, motociklističke jakne, i ostaloga.

Crasha se također može vidjeti s rukavicama bez prstiju skoro uvijek osim u nastavcima *Crash of the Titans*, *Nitro Kart 3D*, *Mind Over Mutant* i *Mutant Island*. U igri *Crash of the Titans* (osim u inačicama za GBA i mobitele) nije imao rukavice koje bi otkrile crne plemenske tetovaže na rukama, koje su zamijenjene tetovažama s vodenim žigom cimeta u igri *Mind Over Mutant*, dok je u igrama *Nitro Kart 3D* i *Mutant Island* goloruk. Glava mu je značajno manja u *Crash Tag Team Racingu*. Crashove rukavice bez prstiju neznatno se razlikuju na promotivnoj/naslovnoj slici. U slikama za *Crash Bandicoot*, *Crash Bandicoot: Warped*, *Crash Team Racing* i *Crash Bash* rukavice su izrezane na zglobovima, zbog čega svi njegovi prsti (osim palca) izlaze iz jedne velike rupe umjesto pojedinačnih rupa za prste. U većini kasnijih igara, rukavice imaju pojedinačne rupe za prste i izrezane su nakon prvog zgloba. U nastavcima *Cortex Strikes Back* i *The Wrath of Cortex* variraju dvije različite vrste rukavica u njihovim prikazima. Broj Crashovih prstiju u promotivnim slikama također varira, iako u igrama uglavnom ima četiri prsta, s iznimkama poput *Twinsanityja*, gdje Crash ima pet prstiju.

### Ostale osobine

U igrama Radical Entertainmenta, Crash ima iznimno ograničen vokabular, radije nerazumljivo brblja, te može izgovoriti riječi poput *„Nina”*, *„Pancakes”* [*„Palačinke”*] i *„Wumpa”* (u GBA inačici prošireno je u obliku rečenica *„Pancakes? I thought you'd never ask!”* [*„Palačinke? Mislio sam da nikad nećeš/-te pitati!”*]). U igrama Naughty Doga može izgovoriti neke riječi, poput *„Whoa!”* [*„Vau!”*], *„Uh-oh”* [*„Ajoj!”*] i *„Boo-yah”* [*„To!”*].

U *Twinsanityju*, implicira se da Crash nosi buhe. Crash također voli wumpu, kako je ono glavno skupljajuće voće u većini igara, i druge proizvode dobivene od njega.

### Moći

Crash u igrama može steći moći koje poboljšavaju njegove sposobnosti. Te moći su:

* Prenabijeni udarac tijelom
* Dvostruki skok
* Smrtonosni vrtlog
* Voćna bazuka
* Crash Dash (Brzo trčanje)
* Šuljanje
* Super uklizavanje
* Raketni skok
* Trostruka vrtnja

## Posudba glasa

  Vijetnamski | Gia Huy Nguyễn (*Skylanders Academy*)

## Ostalo

* U videu objavljenomu na YouTubeu u srpnju 2018. godine, animator Butch Hartman otkrio je kako je stvorio vlastite crteže za vombata Willyja (Crashov prototip) dok je radio u tvrtki Hanna-Barbera.

* Za vrijeme prvog izlaska na tržište, lik Crasha smatralo se „neslužbenom maskotom” PlayStationa, nasuprot Nintendovom Super Mariju i Seginom ježu Sonicu.

* Kao što je Cortex otkrio u retrospektivnim snimkama u igri *Crash Bandicoot 4: It's About Time*:
	+ Crashovo pravo ime je „Crashworth Cortex prvi”, a „Crash” nadimak.
	+ Kratke hlače koje Crash nosi prethodno su pripadale Cortexu.
	+ Po Cortexovu izboru, Crashov rođendan je 19. srpnja.

* U japanskim izdanjima više igara, Crash može govoriti, ali izgovara samo kratke i jednostavne izraze.
	+ Crash može govoriti tečno i punim rečenicama u mangama *Crash Bandicoot*, *Dansu! De Jump! Na Daibouken* i *Kattobi! Spin World*, kao i u svojim nastupima u epizodama *The Skylands Are Falling!*, *Crash Landing*, *Days of Future Crash* i *Raiders of the Lost Arkus, Part 2* serije *Skylanders Academy*.

* Prema knjizi *The Crash Bandicoot Files* u nakladi Dark Horse Comicsa, Crash bi stalno oponašao druge poznate pop-kulturne ikone, slično svom prikazu u reklami.

* Crash, Aku Aku i Cortex jedini su likovi koji se pojavljuju u svakoj igri franšize, no Crash je jedini od trojice koji se u potpunosti pojavljuje i jedini je igrivi lik u svakoj igri. Aku Aku ima manju ulogu u *Crash Tag Team Racingu*, a dr. Neo Cortex pojavljuje se kao višeigrački lik u *N-Trancedu*.

* Crash i Cortex su jedina dva lika kojima je moguće upravljati u svim trkaćim igrama.

* Istočni prugasti jazavičari (*Perameles gunnii*), kao što i samo ime kaže, u stvarnosti imaju pruge na svojim leđima.

* Crashov izgled je drugačiji u Japanu (zubi su mu smanjeni, a oči su veće i nalik Pac-Manovima) kako bi bio bolje prilagođen japanskom tržištu. Taj izgled je rabljen kao tajna presvlaka u *Crash Tag Team Racingu* i izvanjapasnkim izdanjima *Crash Boom Banga*.

* U *Gamer's Edition* izdanju Guinnessove knjige rekorda iz 2011. godine, Crash je proglašen jedanaestim najboljim likom iz videoigre.

* U jednom od ranih predložaka, Crash je trebao imati rep koji je bio odbačen zbog onodobnih ograničenih performansi PlayStationa. Jazavičari u stvarnosti imaju dugačak goli rep.

* Crash u jednom od konceptualnih crteža nosi crnu masku nalik Zorrou.

* Crash je u Japanu potvrđen kao jedan od najpopularnijih protagonista videoigara nastalih na Zapadu.

* Tijekom 2007. godine, Crash je bio maskota Programa za školu i mladež (School and Youth Programs) američke udruge The Leukemia & Lymphoma Society.

* Iako nije bio službeni lik u igri, Crash je (zajedno s Cortexom) prema statici bio najtraženiji IP broj u Sonyjevoj franšizi *All-Stars Battle Royale*.

* Crash je namjerno oblikovan bez vrata kako bi njegov izgled bio jednostavniji i iziskivao manje poligona za iscrtavanje (renderiranje). Jedini je jazavičar u serijalu (isključujući njegove „lažne” ili „zle” duplikate) oblikovan na takav način, dok ostali jazavičari poput Coco, Cruncha i Tawne imaju daleko veću anatomiju ljudskog tijela.

* Crasha se zbog izrazito psolikog izgleda pogrešno smatra psom, liscem, vukom, te kojotom.
	+ Crash je u kineskim prijevodima naveden kao vuk.